เงินบาทเปิด 30.98/31.00
ธนาคารซีไอเอ็มบีไทย รายงาน เงินบาทเปิด 30.98/31.00 คาดอ่อนค่าเล็กน้อย นักลงทุนยังกังวลปัญหาหนี้ยุโรป
11 เม.ย. 2555

ธนาคารซีไอเอ็มบีไทย รายงาน เงินบาทเปิด 30.98/31.00 คาดอ่อนค่าเล็กน้อย นักลงทุนยังกังวลปัญหาหนี้ยุโรป
นักบริหารเงินจากธนาคารซีไอเอ็มบีไทย เปิดเผยว่า เงินบาทเปิดตลาดเช้านี้อยู่ที่ระดับ 30.98/31.00 บาท/ดอลลาร์ อ่อนค่าลงเล็กน้อยจากช่วงเย็นวานนี้ที่ปิดตลาดที่ระดับ 30.95/97 บาท/ดอลลาร์
แนวโน้มวันนี้บาทคงวิ่งอยู่ใกล้ๆ ระดับ 31 บาท/ดอลลาร์ เนื่องจากเงินดอลลาร์แข็งค่าขึ้นเมื่อเทียบกับสกุลยูโร หลังจากที่การประมูลพันธบัตรของสเปนและอิตาลีมีอัตราผลตอบแทนที่สูงขึ้น จึงทำให้นักลงทุนมีความกังวลกับปัญหาหนี้สินในยุโรปที่น่าจะยังคงอยู่
"ปัญหาการประมูลพันธบัตรสเปน อิตาลี ทำให้ตลาดกังวลว่าปัญหาหนี้สินของยุโรปยังคงดูแย่อยู่" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนแข็งค่าขึ้นมาอยู่ที่ระดับ 80.74/78 เยน/ดอลลาร์ ส่วนเงินยูโรอยู่ที่ระดับ 1.3080/3084 ยูโร/ดอลลาร์
คืนนี้ สหรัฐฯ จะมีการประกาศตัวเลขเศรษฐกิจสำคัญ ได้แก่ กระทรวงการคลังเปิดเผยงบประมาณของรัฐบาลกลางเดือนมี.ค., กระทรวงแรงงานเปิดเผยราคานำเข้าและส่งออกเดือนมี.ค. และธนาคารกลางสหรัฐ(เฟด) เปิดเผยรายงานสรุปภาวะเศรษฐกิจหรือ Beige Book 
นักบริหารเงิน คาดว่า วันนี้เงินบาทอาจปรับตัวอ่อนค่าลงอีกเล็กน้อย โดยจะเคลื่อนไหวอยู่ในกรอบ 30.95-31.05 บาท/ดอลลาร์